Meeraq filmiliaritittartutut peqataarngaartoq | KNR\nMeeraq filmiliaritittartutut peqataarngaartoq\nfebruaarip 02-at 2012 · 09:26 Uannga: Noah Mølgaard · Tags: Imperial, Lærkevej, Sisimiut, TV2\n13-nik ukiulik Bebiane Kreutzmann filmertarfimmi siullerpaamik unnugu isiginnaarneqarsinnaassaaq. Tamanna pissaaq filmi Lærkevej Danmarkimi filmertarfinni takuteqqaarneqalerpat.\nFilmi Lærkevej tv-mi aallakaatitassiami taamatut atilimmit aallaaveqarpoq taannalu tv2-mi aallakaatinneqartareerpoq. Filmimi Bebiane Kreutzmann Selmaasaarpoq taassumalu arnaa toqusimavoq. Tv-mi aallakaatitassiami Selma silappaarissuuvoq pisussaaffimminik naammassinnittartoq, nangeqattaartumili inuttaasup pissusaa allanngulerpoq.\n- Selma filmimi allaanerulluinnarpoq tv-mi nangeqattaartumut sanilliullugu, arnaami toquvoq. Tamatuma kingorna gothinngorsimavoq siumullu takorruuisalerluni, aamma inuttaa imminut eqqumiigisalersimavoq, Bebiane Kreutzmann oqarpoq, filmimi goth-inngorsimanini pissutigalugu qernertunik pinkimillu qalipaatilinnik atortoq inuillu niaquisut ittunik ujamimmioqartalersimalluni.\n- Imaallaammi misilippara, taamaasillungalu paasivara piviusumik gothinngornaviarnanga isumaqarpungami tamanna uannut tulluartuunngitsoq, illarluni oqarpoq.\nArnaa Helene Kreutzmann Sisimiuneersooq Bebianili pingasunik ukioqartoq Danmarkimut nuussimapput. Bebianellu pissangagisorujussuuai filmi pillugu qisuariaataajumaartut.\n- Nalunngilara Lærkevej nittartakkamini nuannarinnitserpassuaqartoq, tassanilu assigiinngitsorpassuarnik allaaserittoqartussaammat qilanaarpunga, Bebiani Kreutzmann oqarpoq.\nSapaatip akunnerata ataatsip matuma siorna qaaqqusanut filmi takuteqqaarneqarmat peqataagami misigisani nuannernerarpaa.\n- Assut pissanganarpoq. Imperialimi inuppassuit najuupput. Aallaqqaammut ittoornalaaraluarpoq kisianni nuannersipallappoq. Filmimut seqertitsivissuaq angeqaaq, tassanilu eqqarsaannarpunga kanngusunnassagaluartoq arlaata illaatigippatigut, Bebiane Kreutzmann oqarpoq.\nBebiane Kreutzmannip kissaatigaa isiginnaartitsinermut ilinnialernissani taamaasilluni isiginnaartitsivoq inuussutissarsiutigilerniassagamiuk. Aallartilluareerpormi. Lærkevej-ip saniatigut filmimi naatsumi qarasaasianullu pinnguaammi peqataareerpoq. Qaammatillu tulliani Det Kongelige Teaterimi peqataaniarpoq isiginnaartitsisut Revolver-Trilogien peqataaffigissagamiuk. Pisassarpassuaqalerneq ulapaarnarsinnaammat unikaallalaarallarniarluni pilersaarpoq.